Temeljem članka 3. Zakona o fiskalnoj odgovornosti („Narodne novine“ broj 111/18 i 83/23), članka 7. Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila („Narodne novine“ broj 95/19) i članka 44. Statuta Općine Rovišće (“Službeni glasnik Općine Rovišće” broj 4/19 – pročišćeni tekst, 1/21 i 4/21), načelnik Općine Rovišće donosi

# UPUTU O NAČINU KOMUNIKACIJE OPĆINE ROVIŠĆE S PRORAČUNSKIM KORISNICIMA IZ NADLEŽNOSTI

**Članak 1.**

Ovom Uputom uređuje se način komunikacije, izvještavanja te provedbe drugih aktivnosti između Općine Rovišće i njenih proračunskih korisnika radi učinkovite provedbe:

1. Zakona o proračunu ("Narodne novine" broj 144/21)
2. Zakona o fiskalnoj odgovornosti ("Narodne novine" broj 111/18 i 83/23)
3. Zakonu o sustavu unutarnjih kontrola u javnom sustavu ("Narodne novine" broj 78/15 i 102/19)
4. Pravilnika o proračunskom računovodstvu ("Narodne novine" broj 124/14, 115/15, 87/16 i 3/18 i 126/19)
5. Pravilnika o financijskom izvještavanju u proračunskom računovodstvu ("Narodne novine" broj 3/15, 93/15, 135/15, 2/17, 28/17, 112/18 i 126/19).

# Članak 2.

Proračunski korisnik Općine Rovišće je:

# Dječji vrtić „Palčica“

Proračunski korisnik je u nadležnosti Jedinstvenog upravnog odjela Općine Rovišće (u daljnjem tekstu: JUO) i u svom radu je dužan primjenjivati odredbe ove Upute.

Sve pravne osobe koje su u 100% i djelomičnom vlasništvu Općine Rovišće, a nisu korisnici iz stavka 1. ovog članka u svom redovnom poslovanju dužne su na odgovarajući način primjenjivati odredbe ove Upute.

# Članak 3.

Izrada Prijedloga i projekcija proračuna JLPRS propisana je Zakonom o proračunu i podzakonskim aktima, Pravilnikom o proračunskom računovodstvu i računskom planu, Pravilnikom o proračunskim klasifikacijama i Uputama Ministarstva financija za izradu proračuna JLPRS.

JUO izrađuje upute za izradu Prijedloga financijskog plana proračunskih korisnika za trogodišnje razdoblje i dostavlja ih proračunskim korisnicima do 01. rujna tekuće godine. Proračunski korisnici izrađuju Prijedloge financijskih planova sukladno dostavljenoj Uputi i dostavljaju ih JUO do rokova navedenih u uputama.

Prijedlozi financijskih planova proračunskih korisnika izrađuju se po proračunskim klasifikacijama i sastavni su dio proračuna jedinice lokalne samouprave.

Proračunski korisnici su dužni u financijske planove uključiti viškove, odnosno manjkove iskazane u PR-RAS-u, za razdoblje siječanj-rujan tekuće godine.

Iskazane manjkove treba pokriti na teret viška prihoda iz prijašnjih godina, ili iz prihoda tekuće godine, ili smanjenjem rashoda.

JUO će analizirati Prijedloge financijskih planova proračunskih korisnika sa limitima iz Uputa i o tome izvijestiti općinskog načelnika.

Općinski načelnik će razmotriti i preispitati prijedloge financijskih planova i usporediti ih sa raspoloživim prihodima te preispitati opravdanost visine pojedinih rashoda.

Prijedlog cjelovitog Proračuna JUO dostavlja općinskom načelniku.

Uravnoteženi Prijedlog proračuna općinski načelnik dostavlja Općinskom vijeću. Nakon usvajanja Prijedloga proračuna od strane Općinskog vijeća, JUO u najkraćem roku će izvijestiti proračunskog korisnika o dodijeljenim sredstvima. Proračunski korisnik je obvezan do 31.12. tekuće godine usvojiti financijski plan.

# Članak 4.

Isplate proračunskom korisniku vrši se na temelju zahtjeva, u pravilu jedan put mjesečno. Uz zahtjev se obavezno prilaže dokumentacija za tražena sredstva (obračun plaća, računi, situacije, i slično).

Pročelnik JUO vrši kontrolu priloga uz zahtjev, verificira, i šalje računovodstvu koji prema raspoloživim sredstvima ovjerava isplatu te šalje općinskom načelniku na ovjeru. Ovjereni zahtjev od strane općinskog načelnika dostavlja se u računovodstvo za isplatu.

Uz zahtjev, proračunski korisnik prilaže i dokaze o namjenskom trošenju sredstava isplaćenih u prethodnom mjesecu.

Proračunskom korisniku sukladno Odluci o izvršenju Proračuna prihodi koje ostvare obavljanjem vlastite djelatnosti, prihodi iz donacija po posebnim propisima i drugi namjenski prihodi, ostaju na računu korisnika bez obveze uplate u Proračun.

Proračunski korisnik dužan je na temelju predviđenog plana Proračuna sastaviti financijski plan za poslovnu godinu.

Pri neravnomjernom priljevu sredstava u Proračun, JUO će razmjerno smanjivati dinamiku doznačavanja sredstava.

# Članak 5.

Proračunski korisnik dužan je JUO dostaviti polugodišnji i godišnji izvještaj o izvršavanju financijskog plana sa obrazloženjima, i to polugodišnji do 31. srpnja tekuće godine, a godišnji izvještaj do 1. travnja tekuće godine za prethodnu godinu.

Objedinjeni polugodišnji i godišnji izvještaj o izvršenju proračuna JUO podnosi se općinskom načelniku, a općinski načelnik Općinskom vijeću Općine Rovišće u rokovima propisanim Zakonom o proračunu i Pravilnikom o polugodišnjem i godišnjem izvještaju o izvršenju proračuna.

Proračunski korisnik dužan je JUO dostaviti polugodišnje i godišnje financijske izvještaje u zakonskom roku radi potrebe sastavljanja konsolidiranih financijskih izvještaja.

Sve navedene izvještaje potrebno je dostaviti u pisanom formatu.

# Članak 6.

Općina Rovišće ima obavezu surađivati i davati stručne savjete proračunskom korisniku, a posebno u vezi razvoja unutarnjih kontrola.

# Članak 7.

Čelnik proračunskog korisnika dužan je Izjavu o fiskalnoj odgovornosti i priloge dostaviti JUO do 28. veljače tekuće godine za prethodnu godinu. JUO će za proračunskog korisnika izvršiti formalnu i suštinsku kontrolu dostavljenih Izjava i upitnika o fiskalnoj odgovornosti te utvrditi sljedeće:

* jesu li dostavljeni svi propisani dokumenti
* jesu li u izjavi čelnika proračunskog korisnika navedena područja za koja su u Upitniku o fiskalnoj odgovornosti utvrđene slabosti i nepravilnosti
* jesu li za utvrđene slabosti i nepravilnosti sastavljeni Planovi otklanjanja slabosti i nepravilnosti
* jesu li izrađeni Izvještaji o otklanjanju slabosti i nepravilnosti za Planove otklanjanja slabosti i nepravilnosti iz prethodnih godina.

Ako nisu dostavljeni svi formalno propisani dijelovi Izjave o fiskalnoj odgovornosti, JUO će pozvati proračunskog korisnika na dopunu Izjave.

Suštinska provjera Izjave o fiskalnoj odgovornosti provodi se tako da se od proračunskog korisnika za određeni broj pitanja iz Upitnika o fiskalnoj odgovornosti zatraže preslike dokumentacija na temelju koje je dan potvrdan ili djelomičan odgovor. Općina Rovišće može izvršiti uvid u dokumentaciju prema referencama iz Predmeta o fiskalnoj odgovornosti u službenim prostorijama proračunskog korisnika.

# Članak 8.

Čelnik proračunskog korisnika odgovoran je voditi računa o rizicima koji bi mogli ugroziti poslovanje i provoditi aktivnosti za smanjenje rizika:

* da se očuva vrijednost imovine proračunskog korisnika
* da se spriječe nastanci obveza za koje nisu osigurana sredstva u Proračunu Općine Rovišće, odnosno, u financijskom planu
* da se spriječi nenamjensko trošenje sredstava
* da se nastoji osigurati pravodobna naplata svih prihoda.

# Članak 9.

Pored ove upute za suradnju između Općine Rovišće i proračunskog korisnika, proračunski korisnik obvezan je pridržavati se i zakona i podzakonskih akata koji uređuju proračun i unutarnju kontrolu.

# Članak 10.

Ova Uputa stupa na snagu danom donošenja i dostavlja se proračunskom korisniku Općine Rovišće, a objaviti će se na službenoj mrežnoj stranici Općine Rovišće ([www.opcina-rovisce.hr](http://www.opcina-rovisce.hr) ).

Rovišće 31. ožujka 2023.

OPĆINSKI NAČELNIK

Slavko Prišćan, v.r.